**Nagovor predsednika Državnega sveta Mitje Bervarja na posvetu »Možnosti zaposlovanja mladih – iskanje rešitev v evropskem in slovenskem prostoru«**

**(Državni svet, 21. marec 2014)**

Spoštovane udeleženke in udeleženci današnjega posveta, predsedujoča posvetu državna svetnica mag. Darija Kuzmanič Korva, predstavnica področja socialnega varstva, spoštovani evropski poslanki – gospa Zofija Mazej Kukovič in dr. Romana Jordan, spoštovani mag. Klemen Žumer, vodja informacijske pisarne Evropskega parlamenta v Sloveniji, spoštovani državni svetnik mag. Dušan Semolič, cenjeni referenti in predstavniki vladnih in nevladnih organizacij, medijev in vsa zainteresirana javnost, predvsem pa predstavniki vseh mladih, ki ste se danes zbrali,

dovolite mi, da vas vse skupaj lepo pozdravim v Državnem svetu RS – drugem domu slovenskega parlamenta.

Da se današnji dogodek odvija v Državnem svetu vsekakor ni naključje. Državni svet je v pomembnem delu stičišče interesov civilne družbe. Ker ga sestavljajo zastopniki različnih interesov, obstaja veliko možnosti za sodelovanje na področju iskanja strateških rešitev. To pa je priložnost za civilno družbo.

Moram poudariti, da že dlje časa opažamo, da mladim v slovenski družbi manjkajo sogovorniki. Mladinska problematika se rešuje preveč parcialno, čutiti je, da še ni ustrezne celostne strategije.

Menimo, da je potrebno pritegniti mlado generacijo v Sloveniji, ki je na pragu aktivnega življenjskega obdobja, vendar se zaradi gospodarskih in družbenih razmer počuti izključeno, brez možnosti vpliva na dogajanje v družbi, brez perspektive in brez sogovornika.

Zaradi tega se med mladimi pojavlja nezaupanje, otopelost in pasivnost, saj prevladuje prepričanje, da ni mogoče storiti ničesar. V skrajnem primeru se nekateri odločijo za izselitev iz domovine in skušajo najti svojo priložnost na tujem.

Državni svet z današnjim posvetom odpira vrata mladinski problematiki v zakonodajno sfero. Ponujamo roko mladinskim organizacijam in si želimo sodelovanja.

Na podlagi posvetov želimo priti do zaključkov, ki bi lahko prispevali h konkretnim rešitvam. Državni svet takšne sklepe oblikuje v celoto in jih ima možnost posredovati pristojnim institucijam. Lahko služijo tudi kot podlaga za nadaljnje zakonodajne pobude.

Nezaposlenost mladih je danes eden osrednjih problemov EU in tudi Slovenije. Podatki so neizprosni. Povprečna nezaposlenost mladih v Evropski Uniji je 22%.

Za tem deležem se skriva 5,5 milijona ali za skoraj tri Slovenije mladih, ki so brez dela!

Razmere v Sloveniji so še bolj zaskrbljujoče. Stopnja nezaposlenosti v starostni skupini med 15 do 29 let se je glede na februar lani povečala s 23,6 na 26,1 %. S tem deležem se uvrščamo v kritično skupino članic EU, ki jih pesti problematika nezaposlene mladine.

Nujno je, da se naša politika celovito osredotoči na iskanje rešitev, ki bi olajšale zaposlovanje in družbeni status mladih, na ta način pa prispevale tudi k več kot nujnemu medgeneracijskemu sožitju v prihodnosti.

Aktualni ukrepi Evropske unije, ki jim skuša slediti tudi Slovenija, vključujejo izvajanje jamstva za mlade in vlaganje v mlade prek Evropskega socialnega sklada.

Precej je bilo narejenega na področju podpore mobilnosti delovne sile znotraj EU prek portala EURES in ukrepov za lažji prehod od izobraževanja k zaposlitvi z okrepitvijo ponudb kakovostnih vajeništev in pripravništev.

Čeprav šest milijard evrov za Jamstvo za mlade ni dovolj sredstev za obdobje 7-ih let, je ta ukrep mogoče oceniti kot enega ključnih korakov v pravo smer.

A ukrepi EU niso dovolj. Potrebujemo ustrezne nacionalne programe.

Lani je bila v Sloveniji sprejeta dolgo pričakovana Resolucija o Nacionalnem programu za mladino do leta 2022, ki sistemsko ureja problematiko mladih in katere namen je hkrati tudi uskladitev vseh mladinskih politik.

 Temelji so torej postavljeni, sedaj pa je treba narediti korak naprej - od besed k dejanjem.

Ob tem pozdravljamo tudi ukrepe Ministrstva za delo, družino, socialne zadeve in enake možnosti, ki je jeseni pripravilo spodbude za zaposlovanje mladih v okviru Zakona o interventnih ukrepih na področju trga dela in starševskega varstva, Mentorstva za mlade in reforme študentskega dela.

Verjamem, da pristojne institucije k spremembi odnosa do problematike nezaposlenosti niso prisilili samo statistični podatki, ampak tudi aktivna vloga mladinskih organizacij.

Pot do boljšega položaja mladih na trgu dela bo žal še dolga. Tesno je namreč povezana s situacijo v našem gospodarstvu.

Najučinkovitejše sredstvo za ustvarjanje novih delovnih mest je namreč gospodarska rast. Le tako bomo ustvarili prepotrebna delovna mesta, ki bodo mladim zagotovila eksistenco in dostojno življenje.

Spoštovani,

prehod iz izobraževanja v zaposlitev je prelomnica na poti do celovite ekonomske osamosvojitve vsakega posameznika, na tej podlagi pa tudi temelj aktivnega državljanstva.

Državni svet Republike Slovenije lahko v okviru svojih pristojnosti, predvsem pa kot most med civilno družbo in politiko, prispeva k boljšim zakonodajnim rešitvam.

Ponovno naj poudarim, da si želimo kritičnega pristopa - želimo si, da bi današnji posvet prispeval k iskanju rešitev in ne zgolj k ugotavljanju obstoječega stanja. Zato vam želim dobro razpravo, ki bo prispevala kamenček na poti ureditve položaja mladih v Sloveniji.

Hvala za vašo pozornost.